**Δ Ενότητα: 189-245**

**Δομή**

**Θεματικό κέντρο : Η επέμβαση της Αθηνάς**

**Υποενότητες:**

1. **Ο Αχιλλέας έτοιμος να σκοτώσει τον Αγαμέμνονα (σσ 189-193)**
2. **Η επιφάνεια της θεάς Αθηνάς (σσ 194-199)**
3. **Η αντίδραση και ο λόγος του Αχιλλέα (σσ 200-206 )**
4. **Η συμβουλή και οι υποσχέσεις της Αθηνάς (207-215)**
5. **Η υπακοή του Αχιλλέα εναντίον του Αγαμέμνονα (σς 216-223)**
6. **Νέο υβριστικό ξέσπασμα του Αχιλλέα εναντίον του Αγαμέμνονα (σς224-233)**
7. **Ο όρκος του Αχιλλέα εναντίον του Αγαμέμνονα (σς234-245)**

**Σχόλια ερμηνευτικά**

στ. 196-7: Η Ήρα όχι μόνο συμπαθούσε ιδιαίτερα τον Αγαμέμνονα και τον Αχιλλέα (αυτή «φώτισε» τον τελευταίο να συγκαλέσει συνέλευση, για να βρεθεί λύση στο πρόβλημα του λοιμού, Α 56-57), αλλά και προστατεύει σε όλο το έπος τους Αχαιούς, ενώ μισεί τους Τρώες και επιθυμεί την καταστροφή τους. Το μίσος της θεάς, όπως και της Αθηνάς, οφείλεται στη γνωστή «κρίση του Πάρη», όταν ο αδερφός του Έκτορα θεώρησε την Αφροδίτη ομορφότερη και της έδωσε το «μήλον της έριδος» (Ω 25 κ.εξ.).

στ. 206: τονίζεται η ύβρη (έπαρση) του Αγαμέμνονα (πρβ. «την αδικίαν», στ. 204· «την ύβριν», στ. 215). Αυτό θα το πληρώσει αργότερα ο αρχιστράτηγος με τις απανωτές ήττες του στρατού του (έστω κι αν αυτές θα είναι πρόσκαιρες), που θα ακολουθήσουν σύμφωνα με το σχέδιο του Δία, για να δικαιωθεί ο Αχιλλέας. Και πάλι το σφάλμα του Αγαμέμνονα (η πρώτη φορά ήταν με το λοιμό που προκλήθηκε εξαιτίας του) θα το πληρώσουν όλοι οι Αχαιοί .Ο Αχιλλέας, εξάλλου, θα τους θεωρήσει συνυπεύθυνους παρακάτω (στ. 232).

στ. 227-228: πληροφορίες για τη διεξαγωγή των πολεμικών επιχειρήσεων· εκτός από τον αγώνα στο πεδίο της μάχης, όπου συμμετέχει όλο το στράτευμα (στ. 227), υπήρχαν και ειδικές αποστολές (ενέδρα, επικίνδυνες επιχειρήσεις, όπως η κατασκοπία, βλ. Κ – «Δολώνεια»). Λόγω της επικινδυνότητας και της σοβαρότητάς τους, αυτές οι αποστολές απαιτούσαν πείρα, πνευματική ευστροφία και μεγάλη γενναιότητα, γι’ αυτό τις αναλάμβαναν πάντα οι καλύτεροι του στρατεύματος, οι πολέμαρχοι, ενώ κάποιος από αυτούς —ο άριστος— είχε το γενικό πρόσταγμα και την ευθύνη εφαρμογής του σχεδίου (στ. 228).

στ. 246-247: πρέπει να παρατηρήσουμε ότι αυτή η δεύτερη κορύφωση (στ. 246-247) δεν είναι τόσο κρίσιμη όσο η πρώτη· η κίνηση του Αχιλλέα να πετάξει το σκήπτρο και κυρίως το ρήμα «εκάθισε» δηλώνουν παραίτηση και παθητική στάση, σε αντίθεση με την ενεργητική και επιθετική πρόθεσή του να σύρει το σπαθί του. Γι’ αυτό εξάλλου τώρα δεν χρειάζεται η εμφάνιση μιας θεότητας· η παρέμβαση ενός φρόνιμου θνητού, του Νέστορα (στ. 248 κ.εξ.), είναι αρκετή για να οδηγήσει στην ύφεση.

 **Στοιχεία επικής τεχνικής**

στ. 189: σε μια σκηνή έντασης και δραματικότητας, όπως αυτή, επικρατεί φυσικά ο διάλογος, αλλά δεν λείπει και η **περιγραφική αφήγηση**, όταν χρειάζεται να αποδοθούν οι ψυχικές καταστάσεις των πρωταγωνιστών, όπως εδώ (πρβ. στ. 225, 248), ή οι φυσιογνωμικές τους εκδηλώσεις (στ. 149), όταν επίσης γίνεται μετάβαση από τον ένα ομιλητή στον άλλο (στ. 122, 131, 149 κτλ.) ή δίνονται πληροφορίες για την εξωτερική δράση που καθρεφτίζει και συμπληρώνει την εσωτερική (στ. 194-201, 220-223, 246-247).

**Προοικονομία /προσήμανση**

* σσ.213-215 : Η Αθηνά προλέγει τη δικαίωση του Αχιλλέα
* 232στ: Η παθητική στάση των Αχαιών προσημαίνει και την αδιαφορία του ήρωα για την τύχη τους
* σσ.241-245 : Ο Αχιλλέας αναφέρεται στις ολέθριες συνέπειες που θα έχει η απουσία του

**Ιδεολογικά στοιχεία**

**Η επιφάνεια της Αθηνάς**

Η θεά εμφανίζεται στον Αχιλλέα με την πραγματική της, τη θεϊκή υπόσταση(επιφάνεια), διαφορετικά θα είχαμε «ενανθρώπιση». Στην Ιλιάδα οι επεμβάσεις των θεών παρουσιάζονται συχνά .Άλλοτε είναι άμεσες όπως της Αθηνάς και άλλοτε είναι έμμεσες δηλαδή παρακινούν τους ανθρώπους να κάνουν κάτι χωρίς να τους εμφανίζονται.

**Η ευθύνη των ανθρώπων για τις πράξεις τους**

Στην Ιλιάδα –όπως και στην Οδύσσεια- ο άνθρωπος είναι υπεύθυνος για τη μοίρα του. Παίρνει τις αποφάσεις του και υφίσταται τις όποιες συνέπειες των πράξεών του. Οι θεοί δε διατάζουν, αλλά συμβουλεύουν. Ο Αχιλλέας δεν αποφασίζει να επαναφέρει το ξίφος στη θήκη του επειδή το επέβαλε η Αθηνά, αλλά επειδή κατάλαβε ότι αυτό είναι το λογικό. Η πρώτη απόφαση ήταν αποτέλεσμα του θυμού, η δεύτερη της συνετής κρίσης. Η Αθηνά, θεά της σοφίας, εκφράζει τη νηφαλιότητα και λογική που πρέπει να κυριαρχεί. Στον Όμηρο η ανθρώπινη ευθύνη και η θεϊκή βούληση συνυπάρχουν. Έτσι αποδεικνύεται ότι ο χαρακτήρας της ομηρικής εποχής είναι ανθρωποκεντρικός, καθώς ο ίδιος καθορίζει την πορεία της ζωής του με τις επιλογές και τα λάθη του.

**Ο όρκος του Αχιλλέα**

Ο Αχιλλέας ορκίζεται στο ραβδί του, σύμβολο της εξουσίας του. Με παραστατικό τρόπο λέει : «Θα ξαναβγώ στη μάχη όταν το ραβδί αυτό βγάλει φύλλα και κλαδιά» δηλ.ποτέ Όπως το ραβδί του είναι αδύνατο να βγάλει φύλλα, έτσι και ο Αχιλλέας είναι αδύνατο να ανακαλέσει τον όρκο του και να γυρίσει στον πόλεμο(σχήμα αδυνάτου) . Χρησιμοποιεί το σχήμα αυτό προκειμένου να δηλώσει την αμετάβλητη απόφασή του. Στον όρκο του αναφέρεται στους Αχαιούς ως δικαιοκρίτες, καθώς τότε τη δικαστική εξουσία την ασκούσαν οι βασιλιάδες, αλλά και για να τονίσει ότι ο ίδιος είναι κατάφωρα αδικημένος. Ο όρκος δεν έχει βέβαια την κατάληξη που περιμένουμε. Αυτό που έχει σημασία περισσότερο είναι το αποτέλεσμα της αποχώρησης του και όχι η ίδια η αποχώρηση του που έτσι κι αλλιώς εννοείται.

**Χαρακτηρισμός προσώπων**

**Αχιλλέας**

Αρχικά εμφανίζεται οργισμένος, αδιάφορος για τις συνέπειες των πράξεων του. Βρίσκεται σε δίλημμα για το αν θα παρασυρθεί από την οργή του ή θα την καταπνίξει σκεπτόμενος λογικά. Μετά την εμφάνιση της Αθηνάς παρουσιάζεται σεβαστικός, υπάκουος στις υποδείξεις της θεάς. Γνωρίζει ότι θα δικαιωθεί για τη στάση που θα κρατήσει και είναι αποφασιστικός για το τι θα πράξει. Τέλος είναι εκδικητικός γιατί γνωρίζει τις επιπτώσεις που θα επιφέρει τη στάση του αυτή στους Αχαιούς.

**Αθηνά**

Η παρέμβασή της γίνεται την πιο κρίσιμη στιγμή και είναι σημαντική για την εξέλιξη της πλοκής. Μιλά σύντομα και περιεκτικά, χωρίς περιθώρια αμφισβήτησης από το Αχιλλέα.

